Psalme 73 | Beibele Inthaneteng | Phetolelo ya Lefase le Lefsa
Koša ya Asafa.+ 73 Modimo ke yo a lokilego go Isiraele, go bao ba nago le pelo e hlwekilego.+ 2 Ge e le nna, dinao tša ka di nyakile di aroga,+Dikgato tša ka di nyakile di thelela.+ 3 Gobane ke ile ka hufegela baikgantšhi,+Ge ke be ke bona khutšo ya batho ba kgopo.+ 4 Gobane ga ba be le dihlabi tša lehu;+Dimpa tša bona di nonne.+ 5 E bile ga ba be matshwenyegong a motho wa nama le madi,+Ga ba tlaišege go swana le batho ba bangwe.+ 6 Ka gona boikgogomošo bo etša pheta go bona;+Bošoro bo ba apešitše bjalo ka kobo.+ 7 Ka ge ba nonne ga se ba gohlomela mahlo;+Ba fetetše ka kua ga dikakanyo tša pelo.+ 8 Ba a kwera e bile ba bolela tše mpe;+Ba bolela ka tsela ya go iphagamiša mabapi le go radia.+ 9 Boikgantšho bja bona bo fihlile le kua magodimong,+Ba itshepelela mo lefaseng ba bolela se ba se ratago ka maleme a bona.+ 10 Ka gona yo kgopo o bušetša batho moo,Ba tšhelelwa meetse a mantši gore ba nwe. 11 Ba itše: “Go tlile bjang gore Modimo a tsebe?+Le gona na Yo Godimodimo o na le tsebo?”+ 12 Bonang! Ba kgopo ke bona ba, bao ba dulago ba iketlile.+Ba okeditše tše ba iphedišago ka tšona.+ 13 Ruri ke ga lefeela ge ke hlwekišitše pelo ya ka+Le ge ke hlapa diatla tša ka go bontšha gore ga ke na molato.+ 14 Ke be ke tlaišega letšatši ka moka,+Gomme ke phošollwa mesong e mengwe le e mengwe.+ 15 Ge nkabe ke be ke itše: “Ke tla anega taba ya mohuta woo,”Gona nkabe ke radiileMoloko wa bana ba gago.+ 16 Ka eleletša gore ke tsebe se;+Se be se tshwenya mahlo a ka, 17 Go ba go fihlela ke tsena ka sekgethweng se sekgethwa sa Modimo.+Ke be ke nyaka go kwešiša bokamoso bja bona.+ 18 Ruri wena o ba bea mo go thedimošago.+O dirile gore ba wele tshenyegong.+ 19 Ka bjako feela ba fetogile selo se se tlabago!+Ruri ba fihlile pheletšong ya bona, ba fedišitšwe ka kotsi yeo e ba wetšego ba sa letela! 20 Wena Jehofa, go swana le toro yeo e lebetšwego ge motho a tsoga,+Wena ge o ema o tlo nyatša boemo bja bona.+ 21 Gobane pelo ya ka e be e le bodila+E bile dipshiong tša ka ke be ke thunyetšwa,+ 22 Ke be ke hloka tlhaologanyo e bile ke hloka tsebo;+Ke ile ka fo etša diphoofolo go ya ka pono ya gago.+ 23 Eupša ke na le wena ka mehla;+O swere seatla sa ka sa le letona.+ 24 O tla ntlhahla ka morero wa gago,+Ka morago wa nkiša le letagong.+ 25 Ke na le mang magodimong?+Le gona ka ntle le wena ga ke na se sengwe seo se nkgahlago mo lefaseng.+ 26 Mmele wa ka le pelo ya ka ga di na matla.+Modimo ke leswika la pelo ya ka le kabelo ya ka go iša mehleng ya neng le neng.+ 27 Bao ba dulelago kgole le wena ba tla fedišwa.+O tla fediša yo mongwe le yo mongwe yo a go hlanogelago ka go phela bophelo bjo bo gobogilego.+ 28 Eupša ge e le nna ke kgahlwa ke go batamela Modimo.+Ke tšhabetše go Mmuši Morena Jehofa+Gore ke bolele mediro ya gagwe ka moka.+